L-eks Viċi-President Amerikan, Joe Biden, ikkonferma li se jikkuntesta mill-ġdid għall-Presidenza tal-Istati Uniti, fuq it-tikketta Demokratika. Din id-dikjarazzjoni, intant, ikkonkludiet xhur ta’ spekulazzjoni dwar ‘il-futur tiegħu’. Biden iddikjara l-intenzjoni tiegħu permezz ta’ filmat li fih wissa li ‘l-elettorat Amerikan irid jibbaża l-vot li jmiss fil-valuri tal-pajjiż li dejjem ħaddan sens qawwi ta’demokrazija u bil-għan li jinżammu l-valuri li għamlu lill-Istati Uniti l-pajjiż li hu llum’. Joe Biden, li għandu 76 sena, għandu sfida minn 19 il-kandidat li qegħdin jittamaw li jirbħu d-dritt biex jikkuntestaw għall-White House għan-nom tal-Partit Demokratiku. Dawn jinkludu s-senaturi, Elizabeth Warren, Kamala Harris, u l-veteran, Bernie Sanders li kien wieħed mill-pesonalitajiet kbar tal-kampanja elettorali preċedenti għall-Presidenza. Waqt il-messaġġ tiegħu lill-poplu, Joe Biden wissa li ‘sitwazzjoni li fiha (il-President Amerikan attwali) Donald Trump jaċċerta minn erba’ snin oħra fil-White House, għandha tbiddel il-karattru tal-pajjiż b’mod fundamentali’. Biden, sadanittant, jibqa’ l-aktar kandidat b’esperjenza minn fost il-kandidati Demokratiċi kollha. Hu kien dam sitt mandati bħala senatur minbarra li serva bħala l-Viċi-President tal-eks President tal-Istati Uniti, Barack Obama, għal żewġ termini. Fl-istess ħin, Biden kien ikkuntesta darbtejn għall-Presidenza – fl-1988 u l-2008 – iżda falla fiż-żewġ tentattivi. Għalkemm Biden kien mistenni li jerġa’ jikkuntesta fl-2016, hu kien warrab mit-tellieqa wara l-mewt ta’ ibnu ta’ 46 sena, Beau Biden, b’kaġun ta’ tumur fil-moħħ.